**ΝΑΜΟΥΝ ΚΟΛΟΝΑ ΣΤΟ ΣΤΕΝΟ**

**Να ’μουν κολόνα στο στενό και τσούτσουρος στην Πλάκα**

**ν’ αγνάντευα να βίγλιζα το έρημο το Σκλούπο.**

**Πως κλαίει η Τάνα το παιδί κι η Χρίσταινα το Μήτρο**

**Κι η δόλια η Χριστονίκαινα το δόλιο το Θανάση.**

**Στην Πράμαντα είν’ ο Κωσταντής στην Άγναντα είν’ ο Μήτρος.**

**Στην Κουσοβίστα τη μικρή ο δόλιος ο Θανάσης.**

**Κοντοκαρτέρ’ μωρ’ συντροφιά να πάμε όλοι αντάμα.**

**Έχω την πίτα στη φωτιά δυό λάχανα στο τσκάλι.**

**Σαν πάησαν κι ανταμώσανε στη δόλια Κουσοβίστα**

**Καλημέρα σας βρε παιδιά , καλώς τες τις μανάδες.**

**Κάτσε μανάμ’ μολόγα μας χαμπέρια από το Σκλούπο**

**Τα ποια χωράφια σπείραταν τα ποια έχετε χέρσα.**

**Στα Καραγιάνν’ τα σπείραμαν στην Κοκκαλιάρα χέρσα**

**Τα δόλια Ξεροπήγαδα παλιά χορταριασμένα.**

**Και στα Ζαγόρια βρε παιδιά ρεβύθια είναι σπαρμένα.**

**Επειδή μου το ζήτησαν πολλοί νέοι του χωριού, δημοσιεύω για τους φίλους της ομάδας την Κολόνα μαζί με τις παρακάτω επισημάνσεις:**

**Το τραγούδι δημιουργήθηκε από τους Χρήστο Στ. ΄Εξαρχο και τον Γιάννη Τσούρη κατά το τέλος του 19ου αιώνα, όταν το χωριό μας απελευθερώθηκε από τους Τούρκους και στην περιοχή μας υπήρχαν φυλάκια στα σύνορα του ποταμού Άραχθου και Καλαρύττικου.**

**Αναφέρεται σε τρία παιδιά του Σκλούπου που υπηρετούσαν στα φυλάκια Πραμάντων, Άγνάντων και Κουσοβίστας (Κτιστάδες) και στις μανάδες τους που ξεκίνησαν από το Σκλούπο να πάνε να τα δουν.**

**Πρόκειται για τους: α) Τον Κώστα Καλαντζή παιδί της Τάνας.**

 **β) Τον Μήτσο ΄Εξαρχο παιδί της Χρίσταινας και**

 **γ) Τον Θανάση Νίκου παιδί της Χριστονίκαινας.**

**΄Αρα λέμε: - Πως κλαίει η Τάνα το παιδί (και όχι η μάνα το παιδί).**

 **-Κι η Χρίσταινα το Μήτρο (και όχι το Χρήστο)**

**Επίσης: Ν΄αγνάντευα να βίγλιζα (και όχι ν’ αγνάντευα την Πράμαντα).**

**Η μουσική του τραγουδιού προέρχεται από την περιοχή Ασπροποτάμου Τρικάλων (Γαρδίκι , Τζούρτζια), όπου για πολλά χρόνια δούλευαν Σκλουπιώτες μαστόροι.**

**Γιάννινα 7/6/2017**

**ΚΩΣΤΑΣ ΣΙΩΤΟΣ**